
Tudásmenedzsment a zalaegerszegi vállalatok körében – fókuszban a duális képzési helyek

Kulcsszavak: tudásmenedzsment; duális partnerszervezetek tudásmenedzsmentje; Pannon Egyetem Zalaegerszegi Egyetemi Központ
A tudásmenedzsment-rendszerek jelenléte egyre fontosabb a vállalatok működésében, hiszen a szervezeti tudás megszerzése, megosztása, tárolása lehetővé teszi a szervezet hatékonyságának és versenyképességének növelését a szervezeti célok elérése érdekében.
A kutatásom célja, hogy felmérjem a Pannon Egyetem Zalaegerszegi Egyetemi Központ (továbbiakban: PE ZEK) duális képzési helyein folyó tudásmenedzsment folyamatokat, a vállalatok és a PE ZEK közötti tudásmenedzsment rendszert, valamint a vállalatoknál használt digitális eszközök és platformok szerepét a tudásmenedzsmentben.
A kutatási eredmények érvényességének, megbízhatóságának és alaposságának érdekében kutatásom során a trianguláció jegyében több adatforrásból és módszerrel végzem a vizsgálatokat. Szakértői interjú és a PE ZEK duális partnerszervezeteinél dolgozó mentorokkal történő kérdőíves megkérdezés által történő adatgyűjtést követően kvalitatív és kvantitatív módon elemzem a beérkezett adatokat. Végül az eredményeket értelmezem.
Az alábbi hipotéziseket állítottam fel:
H1: A PE ZEK duális képzési helyein a tudásmenedzsment-rendszerek fő jellemzője a szervezeti tudás megőrzésére való törekvés.
H2: A duális képzés keretében a PE ZEK és a partnerszervezet közötti hatékony tudásmegosztás és kommunikáció elősegíti a hallgatók gyakorlatorientált fejlődését és növeli a felsőoktatási képzés hasznosíthatóságát a szervezeteknél.
H3: A duális szervezetek strukturált adatbázisokat és digitális rendszereket használnak, a vállalati tudás hosszú távú megőrzésének és a tudás hatékony megosztásának érdekében.
Kutatásom eredetiséget és újszerűségét az adja, hogy a PE ZEK és duális képzési helyein lévő tudásmenedzsment-rendszerek, valamint az egyetem és a partnerszervezetek között lévő tudásmenedzsment folyamatok korábban senki által nem kutatott témának bizonyul.
Kutatásom eredményeképp egy kutatási rést kívánok megcélozni, amely véleményem szerint mind az egyetem, mind pedig a duális képzési helyek számára is hasznos információként szolgál az együttműködés és a tudásmegosztás jegyében.



